Úradný vestník L 190 , 04/07/1998 S. 0034 - 0035



Rozhodnutie Rady zo 16. júna 1998 o pristúpení Európskeho spoločenstva k Všeobecnej komisii pre rybolov v Stredozemnom mori (98/416/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43 v spojení s prvou vetou jej článku 228 ods. 2 a druhým pododsekom jej článku 228 ods. 3, so zreteľom na návrh Komisie [1], so zreteľom na súhlas Európskeho parlamentu [2] , keďže Európske spoločenstvo je signatárom Dohovoru Spojených národov o námornom práve, ktorý zaväzuje všetkých členov medzinárodného spoločenstva, aby spolupracovali pri zachovávaní a riadení biologických zdrojov mora; keďže, pokiaľ ide o morský rybolov, Európske spoločenstvo je zodpovedné za prijatie opatrení pre zachovanie a riadenie zdrojov rybolovu a v tejto súvislosti pre prijatie záväzkov s nečlenskými krajinami alebo medzinárodnými organizáciami; keďže riadenie a zachovanie živých zdrojov Stredozemného mora vyžaduje medzinárodnú úpravu; keďže za týmto účelom bola v Ríme 24. septembra 1949 uzatvorená Dohoda o vytvorení Všeobecnej komisie pre rybolov v Stredozemnom mori (ďalej len "Dohoda o VKRSM"); keďže, aby prispelo k zachovaniu živých morských zdrojov v oblasti zahrnutej do dohody o VKRSM, v ktorej pôsobia rybári Spoločenstva, Európske spoločenstvo musí pristúpiť k VKRSM; keďže Európske spoločenstvo sa 26. novembra 1991 stalo členom Potravinárskej a poľnohospodárskej organizácie (FAO) Spojených národov; keďže pristúpenie Európskeho spoločenstva k VKRSM je možné podľa článku I ods. 2 dohody o VKRSM v spojení s článkom XIV revidovanej Ústavy FAO; keďže dohoda a rokovací poriadok VKRSM boli upravené tak, aby umožňovali pristúpenie Európskeho spoločenstva, ROZHODLA TAKTO: Jediný článok 1. Európske spoločenstvo pristúpi k Všeobecnej komisii pre rybolov v Stredozemnom mori vyhlásením o prijatí dohody a rokovacieho poriadku organizácie, v súlade s listinou obsiahnutou v prílohe I. Európske spoločenstvo súčasne uloží jediné vyhlásenie o výkone právomocí a hlasovacích právach, dohodnutých medzi Radou a Komisiou. 2. Texty dohody a rokovacieho poriadku Všeobecnej komisie pre rybolov v Stredozemnom mori sú obsiahnuté v prílohách II a III. V Luxemburgu 16. júna 1998 Za Radu predseda M. Meacher [1] Ú. v. ES C 124, 21. 4. 1997, s. 61. [2] Ú. v. ES C 195, 22. 6. 1998. -------------------------------------------------- PRÍLOHA I Listina o pristúpení k Všeobecnej komisie pre rybolov v Stredozemnom mori Vážený pane, dovoľujem si Vám oznámiť, že Európske spoločenstvo sa rozhodlo pristúpiť k Všeobecnej komisii pre rybolov v Stredozemnom mori. Preto Vás žiadam, aby ste prijali túto listinu, ktorou Európske spoločenstvo prijíma dohodu a rokovací poriadok Všeobecnej komisie pre rybolov v Stredozemnom mori , v súlade s jej článkami I a XI, a jediné vyhlásenie Európskeho spoločenstva o výkone právomocí a hlasovacích práv v súlade s druhou vetou článku II ods. 6 dohody. Európske spoločenstvo výslovne a bezvýhradne prijíma povinnosti vyplývajúce z jeho členstva vo Všeobecnej komisii pre rybolov v Stredozemnom mori. uvedené v dohode a rokovacom poriadku, a výslovne sa zaväzuje, že bude plniť záväzky, vyplývajúce z nej v čase jeho pristúpenia. S úctou Váš Predseda Rady Európskej únie p. Diouf generálny riaditeľ Potravinárskej a poľnohospodárskej organizácie Spojených národov Via delle Terme di Caracalla I-00100 Roma --------------------------------------------------